ทส.ตั้งเป้าจัดการป่าไม้ยั่งยืน ฟื้นฟูธรรมชาติเพื่อคนกับป่าอยู่ร่วมกันได้อย่างสมดุล เพิ่มพื้นที่สีเขียวไม่น้อยกว่า ร้อยละ 55 ภายในปี 2580
พลเอกสุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึง การบริหารจัดการป่าไม้อย่างยั่งยืน ว่า รัฐบาลได้ดำเนินการจับกุมดำเนินคดีกับผู้บุกรุกป่าอย่างจริงจัง พบบางส่วนเป็นผู้ยากไร้จริงที่อาศัยอยู่ในป่า ซึ่งมีความผิดแต่ได้รับการผ่อนผัน โดยที่ดินยังคงเป็นของรัฐแต่อนุญาตให้คนอยู่ได้ เพื่อให้คนกับป่าอยู่ร่วมกันได้อย่างเหมาะสม และมองไปถึงการทำให้ป่าไม้ยั่งยืนจึงเกิดการแบ่งพื้นที่ให้ชัดเจน ได้แก่ การจัดการป่าไม้เพื่อการอนุรักษ์ คือป่าไม้สมบูรณ์ในปัจจุบันกว่า 100 ล้านไร่ (102.4 ล้านไร่) หรือร้อยละ 32 ต้องมีการรักษาอย่างเข้มข้น ทั้งการคุ้มครองป้องกันไฟป่า พร้อมทั้งมีเครือข่ายแจ้งเตือน เพื่อปกป้องอย่างเข้มข้นควบคู่พยายามฟื้นฟูขึ้นมา การจัดการป่าไม้เพื่อสนับสนุนการพัฒนาประเทศ เช่นการสร้างอ่างเก็บน้ำ ถนน สิ่งอำนวยความสะดวก ซึ่งรัฐบาลได้กำหนดว่าให้ใช้อย่างน้อยทที่สุดเท่าที่จำเป็น และออกแบบก่อสร้างกลมกลืนกับธรรมชาติ ส่วนการจัดการป่าไม้เพื่อเศรษฐกิจและสังคม อาทิ การจัดที่ดินทำกินให้กับชุมชนแบบแปลงรวม ไม่ใช่กรรมสิทธิ์ ในลักษณะที่ดินของรัฐ ประชาชนทำกินได้ รวมถึงแบ่งพื้นที่ป่าอนุรักษ์และป่าใช้ประโยชน์สำหรับพี่น้องประชาชนช่วยกันดูแลฟื้นฟูให้ดีขึ้น และการส่งเสริมการทำธุรกิจไม้จากป่าปลูกตามพระร่าชบัญญัติสวนป่าเอื้อให้ค้าไม้ในเชิงธุรกิจได้บนที่ดินกรรมสิทธิ์ของประชาชน ตลอดจนส่งเสริมป่าไม้เป็นสถานที่พักผ่อนหย่อนใจและเป็นห้องเรียนธรรมชาติจึงเพิ่มพื้นที่ป่าในเมืองขึ้นอีก 100 ป่าทั่วประเทศ (111 แห่ง) ขณะที่ตั้งเป้าภายในปี 2580 ประเทศไทยจะมีป่าไม้และพื้นที่สีเขียวไม่น้อยกว่า ร้อยละ 55

นอกจากนี้ยังเร่งรัดสร้างความรู้แก่ประชาชนถึงปริมาณการปลูกจำนวนต้นต่อไร่ รวมทั้งพื้นที่จังหวัดใดเหมาะสมปลูกต้นไม้ชนิดใดที่เป็นไม้มีค่าสร้างมูลค่า ตลอดจนการดูแลรักษา ทั้งนี้สอดคล้องตามความต้องการของประชาชนที่จะได้ใช้ประโยชน์จากป่าไปพร้อมกับการดูแลรักษาป่าเพื่อความสมดุลและยั่งยืนต่อไป